
Р Е П У Б Л И К А     Б Ъ Л Г А Р И Я

НАЦИОНАЛЕН ОСИГУРИТЕЛЕН ИНСТИТУТ
ГЛАВНА ДИРЕКЦИЯ “ОСИГУРИТЕЛНИ ВНОСКИ И КРАТКОСРОЧНО ОСИГУРЯВАНЕ”

Изх. 91-01-186 / 12.07.2005 г.
Относно: корекции на Справката за окончателния размер на осигурителния доход и заверка на осигурителните книжки на самоосигуряващите се лица през календарната година, преди и след определянето на окончателния размер на осигурителния доход.

І. Корекции на таблици № 1 и № 2 от Справката за окончателния размер на осигурителния доход.

След въвеждане на данните от справките за НОИ към годишната данъчна декларация в програмата “TaxDeclar”е създадена възможност чрез функцията “Потвърждаване коректност на данни от назначено за целта длъжностно лице” да се извършва корекция на данните от определено длъжностно лице в ТП на НОИ.

Чрез новата функция могат да се извършват две дейности:

1. Корекция на данните от Справката за окончателния размер на осигурителния доход след заверка на осигурителната книжка.

В случаите, когато при заверка за осигурителния стаж и доход в осигурителните книжки на самоосигуряващите се лица се установи неправилно определен окончателният размер на осигурителния доход в годишната данъчна декларация, финансовият ревизор вписва в лист 1 и 2 от осигурителната книжка правилния размер. Той предава лист 1 на определено отговорно длъжностно лице от ТП на НОИ, което да нанесе корекциите в програмата “ТахDeclar” за въведените справки за НОИ към годишната данъчна декларация.

2. Корекция на маркера във флаг за грешки.

В тези случаи определеното длъжностно лице, след преценка на данните в декларацията, може да отмени маркирания флаг и да потвърди данните за верни, както и да коригира въведените данни при технически грешки и др.

ІІ. Заверка на осигурителните книжки преди и след определяне на окончателния размер на осигурителния доход.

Окончателният размер на осигурителния доход се вписва в осигурителните книжки на самоосигуряващите се лица помесечно за периода, през който е упражнявана трудовата дейност през предходната година, въз основа на доходите, декларирани в справка към годишната данъчна декларация /чл. 6, ал. 8 от КСО/.

В случаите, когато се заверява осигурителен стаж и доход на самоосигуряващи се лица през годината преди определянето на окончателния осигурителен доход, с оглед отпускане на пенсия или в други случаи, в осигурителните книжки се вписва размерът на минималния осигурителен доход за съответния период, тъй като тогава не може да се определи действителният доход на лицата.

Когато вноските са внесени върху избран осигурителен доход, по-висок от определения минимален осигурителен доход, те могат да бъдат възстановени при поискване на осигуреното лице.
След определянето на окончателния размер на осигурителния доход осигурителните книжки се презаверяват. Когато окончателният размер на осигурителния доход на самоосигуряващите се е по-висок от определения минимален осигурителен доход, заверката на осигурителната книжка се извършва след внасяне на дължимите суми. В тези случаи разпореждането, с което е отпусната пенсията или е преизчислена на основание чл. 21, ал. 2 от Наредбата за пенсиите и осигурителния стаж /НПОС/, следва да се измени при спазване указанията, дадени с писмо № 91-01.209 от 3 август 2001 г. на ГД “Пенсии”.

